[dc]કે[/dc]ટલાં મકાનો પડી ગયાં છે, કેટલાંમાં તીરાડો પડી છે, કેટલાના થાંભલા હચમચી ગયા છે, કેટલાં રહેવાલાયક નથી અને કેટલાં તોડી પડાયાં એવા બધા આંકડા ઉપરાંત કેટલા મર્યા, કેટલા ઘાયલ અને કેટલા કરોડના નુકશાન સામે કેટલા કરોડની રાહત આવી તેના આંકડાઓ પણ આવી ગયા છે. પરંતુ અમને લાગે છે કે કોઈ છાપાંવાળાએ ખરેખર સર્વે કરવા જેવો છે કે જ્યારે ધરતીકંપ થયો ત્યારે કોણ શું કરતું હતું ? જો વ્યાપક રીતે આવો સર્વે કરવામાં આવે તો આપણને જાણવા મળે કે 23 ટકા પુરુષો ચા પી રહ્યા હતા, 18 ટકા મહિલાઓ કૂકરની કેટલી સીટી વાગી તે ગણવામાં અથવા કૂકર મૂક્યા પહેલાં અથવા પછીની ક્રિયાઓમાં ગૂંથાયેલી હતી, 21 ટકા મહિલાઓ કપડાં બોળી રહી હતી અથવા નિચોવીને સૂકવી રહી હતી અથવા કામવાળીઓને દબડાવી રહી હતી કે ‘અલી, આટલો બધો સાબુ ક્યાં જાય છે ? તું ખાઈ જાય છે કે શું ?’